Izili Mukati
© 2014 Watch Tower Bible and Tract Society of Pennsylvania
10 Makani Aajatikizya Bantu Bakaindi
12 Bulwazi Bwacisiniini—Sena Andinywe Mulijatikizyidwe?
Mbomukonzya Kutaciindizya Kuula Zyintu
Mbwacikonzya Kuzyiba Nkwaya Syaankumbula Mazi
Amujane bwiinguzi bwamu Bbaibbele kumibuzyo njobabuzya bakubusi, mibuzyo eeyi ilabikkilizya ayakuti:
• “Sena Ndililibambilide Kuzwa Aŋanda?”
• “Ino Inga Ndacita Buti Kuti Ndileke Kuyeeya Zyakoonana?”
(Amubone cibeela ca NJIISYO ZYAMU BBAIBBELE > BAKUBUSI)
Amubale Zifwanikiso Izigwasyilizya Bana Kwiiya Makani Aamu Bbaibbele. Amubelesye mapeeji aajisi zyakucita kutegwa mubagwasye bana banu kuyungizya luzyibo lwabo lwamu Bbaibbele alimwi akuzyiba mbobeelede kulilemeka.
(Amubone cibeela ca NJIISYO ZYAMU BBAIBBELE > BANA)
Mweelwe wabantu bakalekana mudolopo lya Beijing wakatanta a 41 pesenti mumyezi yakusaanguna iili fwuka mu 2013 kweezyanisya amyezi njiyonya eeyo yamu 2012. Basyaazibwene basyoma kuti bantu balekana bakavwula akaambo kakuti banabukwetene bamwi bakali kuyanda kweeleba mutelo wa 20 pesenti iwakabikkwa ino-ino kumaanda aasambalwa. Pele kuti aabo ibayanda kusambala ŋanda bakalekana, mutelo ulajolwa aansi.
Mbunga ya Lukamantano Lwazisi yakapa muzeezo wakuti cilakonzyeka kuti bantu banji inga batalika kulya zyuuka kutegwa bamane penzi lyakuciswa bulwazi buboola akaambo kakutalya zilyo zyeelede. Zyuuka zilijisi busani bunji kapati alimwi eeci cilagwasya nkaambo zyuuka zilya zyakulya ziligwa abantu. Lipooti imwi yakapegwa ino-ino yaamba kuti, “zyuuka zilakonzya kuligwa muciindi cakulya nyama.” Nokuba boobo, lipooti eeyi ilazuminizya kuti “mumasena aamwi kulya [zyuuka] ncintu cisesemya.”
Zibbadela izigwasya bantu batazyali ibayanda kuba abana zyaba aapenzi kujatikizya mayi aakaswaanganizyigwa abwaalumi, tabazyi kwakwaatola nkaambo bamukamwini tabazyibidwe nkobabede. Cibbadela cimwi cilijisi mayi aakaswaanganizyigwa abwaalumi aali kabotu aasika ku 1,000 aabantu bamwi ibakali kuyanda kuba abana, pele lino tabazyibidwe nkobabede.
Kuzikusika mu 2013, ba Katolika ibakali kukwatana mucisi ca Ireland bakeelede kusala kulembya lukwatano lwabo mucikombelo naa kumfwulumende, pele lino balakonzya kusala kuti lukwatano lwabo lweendelezyegwe akabunga kabantu batasyomi bukombi. Lipooti iyakapegwa muli sikapepele yakatondezya kuti, “bantu batayandi kuti lukwatano lwabo lulembesyegwe kumfwulumende naa kucikombelo bavwula kapati, eeci capa kuti bantu banji” basale kuti lukwatano lwabo kalweendelezyegwa abantu batasyomi bukombi.
MAKANI AAYEEME AMUTWE UULI ACIVWUMBYO
MU December 25, 2010, mukaintu uujisi myaka yakuzyalwa iili 42 waku Britain wakatuma kagwalo a Intaneti ikaamba kuti uyanda kulijaya. Majwi aakali mukagwalo akali kutondezya kuti ulomba lugwasyo. Nokuba kuti mukaintu ooyu wakalijisi “balongwe” banji baa Intaneti, kunyina naba omwe wakamugwasya pe. Buzuba bwakatobela bapulisa bakamujana kafwide. Wakanywa musamu.
Mazuba aano, kusumpuka musayaansi kwapa kuti katucikonzya kujana “balongwe” banji kapati bajanika a Intaneti kwiinda mukubikka mazina aabo mukkompyuta mumulongo wabalongwe mbotujisi. Mpoonya, kuti naa katuyanda kuti umwi aleke kuba “mulongwe wesu,” tugwisya buyo zina lyakwe amulongo wamazina aabalongwe mbotujisi. Nokuba boobo, mubukkale bujatikizya mukaintu waku Britain citondezya buyo kuti masimpe bantu banji tabajisi balongwe beni-beni. Alimwi buya, buvwuntauzi bumwi ibwakacitwa ino-ino bwakatondezya kuti, nokuba kuti bantu balayanzana kapati, mweelwe wabantu mbotumvwana limwi ncobeni wayaansi kapati.
Mbubonya mbuli bantu banji, kweelede kuti andinywe mulazumina kuti balongwe bali kabotu balayandika. Alimwi mulakonzya kubona kuti kuba mulongwe kujatikizya zintu zinji kwiinda kubikkwa buyo mumulongo wamazina mukkompyuta naa afooni. Ino mbube nzi mbotweelede kulanga mumulongwe? Ncinzi ncomukonzya kucita kutegwa mube mulongwe uuli kabotu? Ncinzi ncomukonzya kucita kutegwa cilongwe canu ciyume?
Amulange-lange njiisyo zyone zikonzya kumugwasya, alimwi akubona lulayo lwamu Bbaibbele mbolukonzya kumugwasya kuba muntu bantu boonse ngobakonzya kuyanda kuti abe mulongwe wabo.
Kumvwana ncobeni kubikkilizya kulyaaba. Munzila imwi, mulongwe mubotu ulamubikkila maano, alimwi akumulanganya. Mubwini, kulyaaba kuli boobu kulabajatikizya boonse aabo ibayanda kupanga cilongwe, alimwi boonse bayandika kubeleka canguzu. Kucita boobo kuletela bulumbu. Amulibuzye kuti, ‘Sena ndililibambilide kwaaba ciindi cangu, alimwi alubono kugwasya mulongwe wangu?’ Kamuyeeya kuti, kutegwa mube amulongwe uuli kabotu, nywebo mweelede kusaanguna kuba mulongwe uuli kabotu.
Ba Irene: Baamba kuti, “Mbubwenya mbuli kulima gaadeni, kupanga cilongwe kuyandika ciindi cinji alimwi akubikkila maano. Nywebo amusaangune kuba mulongwe uuli kabotu. Amube basicamba mukutondezya luzyalo alimwi akubikkila maano. Amwaabe ciindi canu ikuti naa kwayandika kucita boobo.”
Ba Luis Alfonso: Baamba kuti, “Mazuba aano bantu banji bakulwaizya muuya wakulisumpula. Aboobo cilakkomanisya ciindi muntu umwi nakubikkila maano kapati kakunyina ncalangila kulinduwe.”
“Mbubonya mbomuyanda kuti bantu bamucitile, andinywe amubacitile mbubonya. Amube baabi, abalo bantu bayoomwaabila.” (Luka 6:31, 38) Mulugwalo oolu Jesu wakali kukulwaizya muuya wabwaabi alimwi akutaliyanda. Bwaabi bwamusyobo ooyu bukulwaizya zilongwe zili kabotu. Ikuti kamulibambilide kugwasya balongwe kakunyina kulangila kupegwa cintu cimwi kuzwa kulimbabo, bayakwaanguluka kuli ndinywe.
Cilongwe cini-cini tacikonzyi kukomena kakunyina kubandika ciindi aciindi. Aboobo, kamwaambilana zintu zimukkomanisya. Kamuswiilila zintu nzyayanda kwaamba mulongwe wanu, alimwi akwiibikkila maano mizeezo njapa. Kamumulumbaizya alimwi akumuyumya-yumya lyoonse nokwayandika kucita oobo. Zimwi ziindi mulongwe inga wayandika lulayo naa kululamikwa, pele talili lyoonse nocili cuuba-uba kucita boobo. Nokuba boobo, mulongwe uusyomeka ulacikonzya kwaamba kulubizya kwanu alimwi akumupa lulayo munzila yabupampu.
Ba Juan: Baamba kuti, “Mulongwe mwini-mwini weelede kuti kacikonzya kwaamba mbwalimvwa, pele tayelede kunyema ikuti naa tiimwaizumina mizeezo yakwe.”
Ba Eunice: Baamba kuti, “Ncondilombozya kapati mbalongwe ibalibambilide kwaaba ciindi cabo alimwi akundiswiilila, kwaambisya ciindi nondijisi mapenzi.”
Ba Silvina: Baamba kuti, “Akaambo kakuti balakuyanda kapati, balongwe beni-beni balakonzya kukwaambila masimpe noliba leelyo nobazyi kuti inga wanyema.”
“Muntu woonse weelede kufwambaana kuswiilila, kumuka kwaambaula, kumuka kukalala.” (Jakobo 1:19) Balongwe bali kabotu lyoonse balakkomana kuswiililwa. Nokuba boobo, kuti lyoonse katuyanda buyo kubandika tolikke, inga catondezya kuti mizeezo yesu twiibona kuti ilayandika kapati kwiinda yabamwi. Aboobo, kamuswiililisya ciindi mulongwe wanu nayanda kumwaambila zili mumoyo wakwe alimwi anzyalibilika. Alimwi mutanoonyemi ikuti naa wamwaambila masimpe. Lugwalo lwa Tusimpi 27:6 lwaamba kuti, “Kuyasa kwamuzwalani kulasyomeka.”
Mbotuyaabuzumanana kumvwana amulongwe, tuyookuzyiba kulubizya kwakwe. Balongwe besu tabalondokede mbubwenya mbuli ndiswe. Aboobo, tatweelede kuyeeya naa kulangila kuti lyoonse banoocita zintu zili kabotu. Muciindi caboobo, cilayandika kubalumba mumbazu mobacita kabotu alimwi akukuzumina kulubizya kwabo.
Ba Samuel: Baamba kuti, “Kanji-kanji tubikkila maano kapati kukulubizya kwabamwi kwiinda kulubizya kwesu. Ikuti katukubona kulubizya kwesu alimwi akuti tuyandika kulekelelwa, nkokuti tunoolibambilide kulekelela bamwi.”
Ba Daniel: Baamba kuti, “Amukazumine kaambo kakuti balongwe banu balalubizya. Ciindi nokwaba mazwanga, inga cagwasya kutubamba twaambo cakufwambaana alimwi akutuluba.”
“Toonse tulalubizya ziindi zinji. Ikuti naa kuli uutalubizyi mukwaambaula, ooyo muntu ulilondokede, ulakonzya kweendelezya amubili wakwe woonse.” (Jakobo 3:2) Kukazyiba kabotu kasimpe aaka kulakonzya kutugwasya kubamvwisya balongwe besu. Mukuya kwaciindi, kucita boobo kuyoopa kuti katutakubikkili maano kulubizya kwabamwi kutayi koomoonga, nokuba kuti tatukukkomanini. Ibbaibbele lyaamba kuti: “Amuzumanane kweengelelana akulekelelana camoyo woonse nokuba kuti umwi kajisi kaambo kakutongooka mweenzinyina. . . . Pele kunze lyazyintu zyoonse eezyi, amulisamike luyando, nkaambo ncecaanzyo calukamantano cilondokede.”—Bakolose 3:13, 14.
Masimpe kuti toonse tweelede kusala bantu mbotuyanda kuti babe balongwe besu. Pele eeci tacaambi kuti tweelede kusala buyo bantu mbotweelene limwi ziimo naa mbotwakakomena limwi kuti babe balongwe besu. Kubabikkila maano bantu baziimo zyoonse, bamisyobo yoonse alimwi ibakakomenena mubukkale bwiinde-indene kuyootugwasya kapati.
Ba Unai: Baamba kuti, “Kupanga balongwe mbotweelene limwi ziimo, cili mbuli kusama cisani camusyobo omwe ciindi coonse. Kunyina makani naa mulauyanda musyobo ooyo, pele cimwi ciindi uyoomucima.”
Ba Funke: Baamba kuti, “Kumvwana abantu baziimo zisiyene-siyene kwandigwasya kusima. Ndakaiya kumvwana abantu baziimo zyoonse, bazwa mubukkale busiyene-siyene alimwi eeci candigwasya kuba aabube bwakusikika akuzyibilana abalongwe bangu cakufwambaana. Alimwi eeci cilabakkomanisya kapati balongwe bangu.”
“Aboobo, ikutegwa tupane maanzaasokwe, ndimwaambila mbuli bana bangu kuti anywebo amujalule myoyo yanu kulindiswe.” (2 Bakolinto 6:13) Ibbaibbele litukulwaizya kumvwana abantu bamisyobo yoonse. Eeci caamba kuti, kuba aabalongwe bamisyobo-misyobo kulakonzya kutupa kuyanzana abantu banji, alimwi akukulwaizya bamwi.
NCOLYAAMBA BBAIBBELE
“Uli bulongo buyo, akooko kubulongo nkoelede kupiluka.”—Matalikilo 3:19.
Bantu bamwi bayeeya kuti muntu afwa, uunka kujulu, kuhelo, kubusena bwamyuuya naa kubusena butazyibidwe kabotu. Bamwi basyoma mukuzyalululwa alimwi akuba cintu cimwi cipona. Kulubazu lumwi, aabo bakaka njiisyo zyabukombi basyoma kuti lufwu ngamamanino aamuntu.
Lugwalo lwa Mukambausi 9:10 lwaamba kuti “taakwe milimo niiba miyeeyo neluba luzibo nebuba busongo mukabanda moyoonjila.” Alimwi Bbaibbele lilapandulula cicitika ciindi bantu alimwi abanyama nobafwa. Lyaamba kuti: “Boonse balaya kubusena bomwe. Bakazwa kubulongo, alimwi balapiluka kubulongo.”—Mukambausi 3:20.
“Muuya wakwe wazwa, ulabweeda kubulongo; mubuzuba oobo mbubonya makanze aakwe oonse alamana.” —Intembauzyo 146:4.
Bantu banji bayiisyigwa kuti iciyoocitikila muntu aakufwa ciyeeme abuumi mbwaakali kupona anyika katanafwa. Ikuti naa wakali kucita zintu zibotu, nkokuti bulumbu bwakwe ndukkomano lutamani; pele kuti naa wakali kucita zintu zibyaabi, nkokuti uyoopya mumulilo uutamani. Alimwi bamwi basyoma kuti bantu beelede kusalazyigwa kuzibi kutegwa beelele kuyookkala a Leza baakufwa. Aabo ibatasalali baambwa kuti kunyina nobayoolubona lukkomano oolo.
Bafwide kunyina nobakkomana naa kupya mumulilo pe. Kwaamba masimpe, mbokunga kunyina ncobazyi, kunyina cili coonse cibacitikila, alimwi tabakonzyi kubagwasya naa kubacisa bantu bapona. Lugwalo lwa Mukambausi 9:5, 6 lwaamba kuti: “Nkaambo baumi balizi kuti balafwa, pele bafwide tabezi cintu niciba comwe, . . . Luyando lwabo alusulo lwabo abbivwe lyabo, zyoonse zyafwidilila. Tabacijisi caabilo abuniini muzintu zyoonse zicitika ansi.”
“Muntu nakonzya kufwa akuponononwa, nendakala buyo mane ndalemununwa.”—Jobu 14:14.
Bantu banji basyoma kuti, ikuti naa muntu waambilwa kuti uunka kuhelo, nkokuti tajisi bulangizi pe. Kupya mumulilo wahelo kwaambwa kuti nkupya kukabe kutamani. Kulubazu lumwi, aabo bali mubusena bwamyuuya, baambwa kuti balakkomana kujulu lilikke buyo kuti basalazyigwa zibi zyabo.
Bantu boonse ibakafwa, bayoobusyigwa a Mwana wa Leza akuyoopona alimwi anyika. Ibbaibbele lyaamba kuti: “Mutagambwi amakani aaya, nkaambo ciyoosika ciindi eelyo aabo boonse ibali muzyuumbwe nobayoomvwa ijwi lyakwe akuzwa mulinzizyo.” (Johane 5:26, 28, 29) Baakumana kubusyigwa bantu, bukkale bwamuntu umwi aumwi mbobuyootondezya kuti naa uleelela kupegwa buumi butamani naa pe.*
^ par. 14 Kutegwa muzyibe zinji kujatikizya bubuke, amubone cibalo 7 cabbuku lyakuti Ino Ncinzi Cini Bbaibbele Ncoliyiisya? ilyakamwaigwa a Bakamboni ba Jehova, alimwi mulakonzya kulikkopa a www.jw.org/toi.
MAKANI AAJATIKIZYA BANTU BAKAINDI
Syaabusongo uutegwa Frederic Harrison, wakaamba kujatikizya ba Joseph Priestley kuti: “Luzyibo ndobakajisi mumilimo iisiyene-siyene, luyandisisyo, alimwi aluzyalo; luyandisisyo ndobakajisi ilwakuzyiba zintu zyakumubili, makani aakulilemeka, naa aayo aajatikizya banamaleya; zintu nzyobakali kusyoma kujatikizya sayaansi, bukombi, zilenge, alimwi atwaambo twacisi; mbobakajatikizyidwe mukucinca bweendelezi mu [France], alimwi amakani ausisya aakupenga kwabo, zintu zyoonse eezyi zibapa kuba muntu ulaampuwo kapati wamumwaanda wamyaka walusele.”
NCINZI ba Joseph Priestley ncobakacita icakali kuyandika kapati? Zintu nzyobakajana alimwi akulemba zilabajatikizya bantu mbobaubona mulimo wamfwulumende, Leza mbwabede, alimwi amuya ngotuyoya.
Kufwumbwa naa bakali kulemba kujatikizya sayaansi naa bukombi, ba Priestley bakali kwaakaka makani aakuyeeyela buyo alimwi atunsiyansiya, pele bakali kuyanda twaambo twamasimpe. Atubone mbobakacita oobo.
Nobakaswaangana asyaazibwene waku America, wazina lya Benjamin Franklin mu 1765, ba Joseph Priestley, balo ibakali kwiiya buyo sayaansi kuti kabatajisi mulimo wakucita, lino bakatalika kuvwuntauzya magesi. Mwaka iwakatobela, beenzinyina bakakkomana kapati azintu nzyobakajana, cakuti bakabasala kuba cibeela ca Royal Society of London.
Cakatobela, ba Priestley bakabikkila maano kwiiya chemistry. Muciindi buyo cisyoonto bakazyiba kuti kuli myuya iimbi iili mbwiibede, kubikkilizya amuya wa ammonia alimwi awa nitrous oxide (muya uupa kuseka). Alimwi bakasanganya maanzi amuya wa carbon dioxide, akupanga maanzi aajisi muya wa carbon dioxide.
Mu 1774, ciindi nibakali kuvwuntauzya kumusanza kwa England, ba Priestley bakajana muya uumbi walo wakali kupa kuti mulilo wankendulu kauyakisya. Nokwakainda ciindi, bakabikka mbeba mukabbodela mwakali muya musyoonto kapati uusika ku 60 ml. Eeyi mbeba yakazumanana kupona kwaciindi cilampa ziindi zyobilo kwiinda mboyakali kunoopona niyakabikkwa mubbodela mwakali buyo muya ooyu ngotuyoya. Ba Priestley lwabo bakauyoya muya ooyu, kumane bakaamba kuti “nokwakainda ciindi ndakamvwa kuti muubauba kuyoya.”
Eeco nceciindi ba Joseph Priestley nobakazyiba kuti kuli muya wa oxygen.* Nokuba boobo balo bakali kuyeeya kuti bajana muya iwakali kuyeeyelwa kuti taukonzyi kugwasyilizya kuti zintu kazipya. Kuyeeya kwaba Priestley tiikwakaluzi pe, pele bantu banji bayeeya kuti eeci ncobakacita “nkokwakali kuzwidilila kupati kapati mumilimo yoonse yamubuumi bwabo.”
Mbubwenya ba Prisetly mbobakali kusyoma kuti twaambo twakuyeeyela buyo twakali kusinkila kasimpe musayaansi, bakali kusyoma alimwi kuti tunsiyansiya twakali kusinkila kasimpe mubukombi. Cuusisya ncakuti, ciindi nibakali kuyandaula luzyibo lwamu Bbaibbele, ba Priestley bakatalika kusyoma muzintu izyatakali kweendelana ancoliyiisya Bbaibbele. Mucikozyanyo, aciindi cimwi tiibakali kusyoma kuti Bbaibbele lyakasololelwa amuuya wa Leza. Alimwi bakaikaka njiisyo yamu Bbaibbele yakuti Jesu wakali kupona kujulu katanaboola anyika.
“Ikuti sayaansi niyali nzila yakujana kasimpe, nkokuti ba Priestley bakali basyaazibwene musayaansi bancobeni.”—Oobo mbobakaamba basyaazibwene musayaansi, ba Katherine Cullen
Kulubazu lumwi, ba Priestley bakayubununa njiisyo zyabukombi bwakubeja, zyalo zyakali kusyomwa muzikombelo zipati-pati mane kusikila mazuba aano. Bakalemba kuti kasimpe nkaakali kuyiisya Jesu abasikumutobela mukuya kwaciindi kakanyonganizyigwa anjiisyo zyakubeja, kubikkilizya anjiisyo yakubeja ya Butatu, njiisyo yakuti buumi tabufwi, alimwi akukomba mituni calo cikasyidwe mu Bbaibbele.
Mizeezo yaba Priestley yabukombi alimwi akugwasyilizya kwabo kucinca bweendelezi mu America aku France kwakabanyemya kapati beenzinyina mu England. Mu 1791, nkamu yabantu yakanyonyoona ŋanda yaba Priestley alimwi amobakali kuvwuntauzyila makani aasayaansi, kumane balo bakatijila ku United States. Nokuba kuti balayeeyegwa akaambo kabuvwuntauzi bwabo musayaansi, ba Joseph Priestley bakali kusyoma kuti kwiiya makani aajatikizya Leza alimwi akuyanda kwakwe, cakali “cintu cabulemu alimwi ciyandika kapati.”
^ par. 10 Kazitanacitika eezyi, syaazibwene mu chemistry wazina lya Carl Scheele waku Sweden, wakaijana oxygen, pele wakaalilwa kwaamwaya makani aaya. Nikwainda ciindi, syaazibwene mu chemistry wazina lya Antoine-Laurent Lavoisier waku France, wakaupa zina muya ooyu kuti ngu oxygen.
OOBU mbumwi bwamalwazi aamukanwa aazyibidwe kapati munyika. Nokuba boobo, bulwazi oobu nobucitalika inga tabulitondezyi cakufwambaana. Ooku kutafwambaana kulizyibya, mbobubi bwabulwazi oobu. Magazini imwi iitwa kuti International Dental Journal yakatondezya kuti, akati kamalwazi aamukanwa, bulwazi bwamenyo “ndepenzi libapenzya kapati banamaleya.” Yakayungizya kwaamba kuti “malwazi aamukanwa alacisa alimwi akupenzya kapati cakuti muntu ulakonzya kwaalilwa kulya alimwi akubula lukkomano mubuumi.” Cibalo eeci icaamba makani aaya aadumide cilakonzya kumugwasya kucesya-cesya kuba abulwazi bwacisiniini.
Kuli zibeela ziindene-indene zyabulwazi bwacisiniini. Cibeela cakusaanguna, nkuzimba kwacisiniini. Kuzwa bulowa muzisiniini cilakonzya kuba citondezyo bwacibeela eeci. Bulowa bulakonzya kutalika kuzwa bulikke naa ciindi notulicumba alimwi anotugwisya tulyo tupatide mumenyo. Alimwi akwalo kuzwa bulowa ciindi nomulangwa-langwa menyo adokota ncimwi cacitondezyo cacibeela eeci.
Ikuti bulwazi bwacisiniini bwazumanana kwiinda acibeela eeci, bwiitwa kuti periodontitis. Aciindi eeci, zibeela zikwabilila linyo, mbuli cifwuwa alimwi amilambi yacisiniini zilatalika kunyonyooka. Musyobo wabulwazi bwacisiniini ooyu taukonzyi kulitondezya mane kusikila penzi lyakomena. Zitondezyo zimwi zyabulwazi oobu, ntupulo mucisiniini, kuzungaana kwamenyo, kutantaana kwamenyo, kununka mukanwa, kulekezya kwacisiniini, icaamba kuti cisiniini cilaleka kujatilila menyo akupa kuti menyo kaalibonya kulampa alimwi mane buya akutalika kuzwa bulowa.
Ntunji twaambo tukonzya kupa kuti mube mutenda yakuciswa cisiniini. Idooti likkalilila akati kamenyo acisiniini, kanji-kanji ndelitalisya bulwazi oobu. Ikuti naa tiilyagwisyigwa lilakonzya kupa kuti cisiniini cizimbe. Kuti naa kuzimba ooku kwazumanana, cisiniini alimwi amenyo zilalekana, akupa kuti dooti lijisi tuzunda livwule mumabali-bali aacisiniini. Ikuti tuzunda tuli mudooti twanjila mucisiniini, tulatalika kunyonyoona cifwuwa alimwi amilambi yacisiniini. Idooti lili mucisiniini, lilakonzya kuyuma akuba yelo. Eeli dooti inga lizwide tuzunda, alimwi akaambo kakuti lilayuma akunamatila kumenyo, lilakatazya kuligwisya. Aboobo, tuzunda tulakonzya kuzumanana kulya cisiniini.
Kuli atwaambo tumbi tukonzya kumubikka mutenda yakuciswa cisiniini. Twaambo ootu tubikkilizya kutalicumba mukanwa, kubelesya misamu iilesya bukwabilizi bwamubili kubeleka kabotu, malwazi aaletwa aatuzunda, kutyompwa, bulwazi bwasyuga, kuciindizya kunywa bukoko, kufweba alimwi akucinca kwamahomoni akaambo kakumita.
Bulwazi bwacisiniini bulakonzya kumuletela buyumuyumu bumbi. Kucisa mukanwa naa kuzwa menyo kulakonzya kumuletela buyumuyumu bwakunyeela zyakulya alimwi akuzikkomanina. Mbomwaambaula alimwi ambomulibonya zilacinca. Abwalo buvwuntauzi butondezya kuti bulwazi bwamukanwa bulabunyonganya kapati buumi bwamuntu.
Mbuti mbomukonzya kuzyiba kuti muciswa bulwazi bwacisiniini? Ambweni mulakonzya kuzibona zitondezyo izyaambwa kumatalikilo aacibalo. Ikuti kakuli boobo, inga caba camaano kuyoobuzya syaazibwene uukonzya kulanga-langa cisiniini canu.
Sena bulwazi bwacisiniini bulakonzya kusilikwa? Bulakonzya kusilikwa kwaambisya nobucitalika. Ikuti bulwazi bwacisiniini bwazumanana, inga cagwasya kufwambaana kubusilika kutegwa butanyonyooni cifwuwa alimwi amilambi iizingulukide menyo. Basyaazibwene mukusilika menyo babelesya mincini iilibedelede kugwisya dooti linamatila atala amenyo alimwi akunsi aacisiniini.
Nokuba kuti tamukonzyi kubonana abasyaazibwene mukusilika bulwazi bwamenyo, inga camugwasya kulikwabilila kunzila zyoonse zikonzya kumupa kuciswa menyo. Kubikkila maano alimwi akulibamba mukanwa inga kwamukwabilila alimwi akucesya-cesya ntenda yakuciswa cisiniini.
LUGWASYO KUMUKWASYI | LUKWATANO
Ikuti mwalanga masitetimenti aanu aakubbanki alimwi amapepa aatondezya zikwelete nzyomujisi, atondezya kuti mali aanu aile kumana mbubwenya mbuli musenga uuli mujanza mboukonzya kwiinda akati kaminwe yanu. Ambweni mwakakwatana caino-ino, pele mwakatalika kale kuciindizya kuula zintu. Sena mweelede kupa mulandu ngomukwetene limwi? Mutafwambaani kucita boobo! Amubelekele antoomwe, alimwi akulanga-langa zintu zipa kuti nyoonse nyobilo mulijane mubukkale buli boobu.*
Kucinca. Ikuti mwakali kukkala abazyali banu kamutanakwata naa kukwatwa, ambweni tamunazibila kubbadelela zintu alimwi akwaabanya mali ngomweelede kubelesya. Alimwi ambweni nywebo angomukwetene limwi, mali mwaabona munzila iisiyene. Mucikozyanyo, umwi ulakonzya kayandisya kuula buyo zintu kakuli umwi ulayandisya kuyobola mali. Inga cilatola ciindi kuti banabukwetene bacince alimwi akutalika kubelesya mali munzila njobakamvwana.
Mutawayiwayi. Ba Jim, ibakazwidilila mumakwebo balazumina kuti ciindi nobakazwa akukwata, kutazyeendelezya kabotu zintu kwaakabaletela mapenzi. Baamba kuti: “Akaambo kakuti ndakali kumuka kubbadela zikwelete, mebo abakaintu bangu twakasweekelwa mali manji kapati. Mali akatumanina!”
Kakole Kakubelesya Mali Ngomutabwene. Ncuubauba kuciindizya kuula zintu ikuti kamutaabwene mali kaazwa munkomo. Cilakonzya kuba boobo ikuti bunji bwazintu nzyomuula, mubelesya tukkaadi twakubbanki, Intaneti naa tuncini tumbi. Akaambo kakuti balakonzya kukweleta mali kakunyina buyumuyumu, banabukwetene bapya balakonzya kuyungwa kuciindizya kuula zintu.
Kufwumbwa naa ncinzi cimupa kuciindizya kuula zintu, makani aajatikizya mali alakonzya kumuletela buyumuyumu mulukwatano lwanu. Ibbuku limwi lyaamba kuti, “Banabukwetene banji baamba kuti mali ndepenzi lipati, nokuba kuti inga kabajisi mapenzi manji buti. Kanji-kanji mali ngaapa kuti kube mazwanga.”
Amube amakanze aakubelekela aantoomwe. Muciindi cakupa mweenzinyoko mulandu, amubelekele antoomwe kutegwa muleke kuciindizya kuula zintu. Kumatalikilo aamubandi wanu, amumvwane kuti kunyina nomuyoozumizya makani aaya kumwaandaanya.—Mpoijanika njiisyo eeyi mu Bbaibbele: Baefeso 4:32.
Amulembe mulongo wazintu ziyandika. Mumwezi omwe, amulembe zintu zyoonse nzyomuula noziceya buti. Kucita boobo ciyoomugwasya kuzyiba zintu zimumanina mali alimwi akubona zintu zitayandiki kapati. Ba Jim, ibaambwa kale mucibalo eeci baamba kuti, “Mweelede kucikazya ciyanza cakuciindizya kuula zintu.”
Amulembe mulongo wazintu ziyandika, amubikkilizye zintu mbuli zyakulya, zisani, mali aaleenti, mali aabelesyegwa kumootokala, alimwi azimwi zili boobo. Mpoonya amulembe amuulo wazintu eezyo, kutondezya mali ngomuyeeyela kuti ngaakonzya kubelesyegwa kubbadelela cintu eeco muciindi cipedwe, atwaambe ambweni mumwezi omwe.—Mpoijanika njiisyo eeyi mu Bbaibbele: Luka 14:28.
“Sizikoloto ngumuzike wasikukolotya.”—Tusimpi 22:7
Mwezi amwezi, amubikke mali ambali aakuula zintu eezyo (zintu mbuli cakulya, mali aaleenti, mungwimba, azimwi buyo). Bamwi balacita oobo kwiinda mukubikka mali mumvwulupu, mali aakuula cintu eeco ciyandika mumvwulupu yomwe.* Ikuti mali akuula cintu eeco amana mumvwulupu, nkokuti balaleka kucuula cintu eeco naa balabweza mali kuzwa mumvwulupu iimbi.
Amuzinzibale kuyeeya mbomuzibona zintu zyakumubili. Lukkomano taluzwi kuzintu zidula nzyajisi muntu. Kayi Jesu wakaamba kuti: “Nokuba kuti muntu kajisi zyintu zinji buti, ibuumi bwakwe tabuzwi kuzyintu eezyo nzyajisi.” (Luka 12:15) Kanji-kanji, mbomuula zintu cilatondezya kuti naa mulaasyoma majwi aaya naa pe.—Mpoijanika njiisyo eeyi mu Bbaibbele: 1 Timoteyo 6:8.
Amucince. Ba Aaron, ibakakwata myaka yobilo yainda baamba kuti: “Kumatalikilo zintu mbuli TV iidula alimwi akuyoolida kubusena bumbi, inga kazili buyo kabotu, pele mukuya kwaciindi zilakonzya kumumanina mali. Twakaiya kutacita zintu zimwi kutegwa tutaciindizyi kuula zintu.”
^ par. 4 Nokuba kuti cibalo eeci cakalembelwa baabo bakakwatana caino-ino, twaambo tuli mucibalo eeci tulakonzya kubeleka akubanabukwetene boonse.
^ par. 14 Ikuti naa mubelesya tukkaadi twakubbanki kubbadela zintu, amulembe akapepa zintu nzyomuula akukabikka kapepa aako mumvwulupu, ikutali mali.
SENA CAKALENGWA BUYA?
SYAANKUMBULA mazi, mazi waabelesya munzila zinji. Ulaalya, alimwi akutula mayi mulingawo. Tusankwa tumwi tulapa cibeela cipati camazi kukauka kazyazi kutegwa kazumine kusyabwa. Kulwanina mazi aacili matete kulacitika kanji-kanji. Cimwi ciindi basikuvwuntauzya bakabajana kuti basyaankumbula mazi bali 16,000 bakavwoomana abufwumba bwamuzovwu, alimwi akubumana mumawoola obilo buyo.
Misyobo imwi yabasyaankumbula mazi, ilatija kuzwa mpoyahoomene kwiinda mukupanga cimbuulumbulu camazi, akucikunkulisya kuzwa amulwi wamazi akucizikka mubulongo buteteete. Syaankumbula mazi ulacikunkulisya cimbuulumbulu cakutanyona-nyona akaambo kakuti kucita boobo kulamugwasya kweendesya, alimwi akweeleba ntenda yakuti cimbuulumbulu citabbigwi abasyaankumbula mazi bambi.
Pele ncinzi cipa syaankumbula mazi kweenda cakutanyona-nyona, kwaambisya ciindi camasiku?
Amubone kaambo aaka: Buvwuntauzi bwakacitwa ino-ino butondezya kuti basyaankumbula mazi balakonzya kweenda mumumuni wazuba naa wamwezi, pele alimwi inga beenda mumudima kakunyina kunyona-nyona. Basikuvwuntauzya baku South Africa bakajana kuti basyaankumbula balacikonzya kucita boobo, kutali kwiinda mukubelesya nyenyezi, pele kwiinda mukubelesya mumuni uuzwa mumulalabungu. Magazini yakuti Current Biology, yaamba kuti “eeci ncecibalo cakusaanguna caamba kujatikizya mulalabungu mboubasololela banyama.”
Sikuvwuntauzya wazina lya Marcus Byrne, waamba kuti basyaankumbula mazi balijisi “busongo bwakubona ciindi nobeenda nomuba mubusena muli mumuni musyoonto kapati.” Ulayungizya kuti: “Basyaankumbula mazi inga bacikonzya kuyiisya bantu kuzyiba mbobakonzya kumana penzi lyakutabona.” Mucikozyanyo, cilobboti cilakonzya kutumwa kuyooyandaula bantu ibavwukkilwa muŋanda yakolomoka kwiinda mukwiiya busongo bwasyaankumbula mazi bwakukonzya kuzyiba nkwaya.
Ino muyeeya buti? Sena busongo bwasyaankumbula mazi bwakuzyiba nkwaya bwakaboola akaambo kakusanduka kwazintu naa bwakalengwa buya?
Sena mulizyi?
Basyaankumbula mazi babikka mbolezi mubulongo, bamwaya nseke zyazisyango, alimwi akucesya-cesya nzinini.
1 2 3 4 5 6 7 8 9 10 11 12 13 14 15 16
sna_Latn zul_Latn bem_Latn xho_Latn lug_Latn kon_Latn swh_Latn mlt_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn run_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn cjk_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn hau_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn cjk_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn ssw_Latn bem_Latn bem_Latn bem_Latn bem_Latn bem_Latn tsn_Latn bem_Latn bem_Latn bem_Latn bem_Latn bem_Latn run_Latn mlt_Latn kon_Latn unk